Hyɛ blɔ.
Yehowa sɔmɔli toɔ a tsui si nɛ a hyɛɛ blɔ kaa gbamihi maa ba mi. Yesaya gba kɛ fɔ si kaa Yehowa maa ngɔ Yuda bi nɛ a nuu mɛ kɛ ho nyɔguɛ tso mi ya a kɛ ba Yuda ekohu. E de ke: ‘Nihi nɛ ngɔɔ a hɛ kɛ fɔɔ Yehowa nɔ ɔ, a náa bua jɔmi.’ (Yes. 30:18) Mika hu hyɛ blɔ kaa Yehowa si womi ɔmɛ maa ba mi. E de ke: ‘ma hyɛ Yehowa blɔ.’ (Mika 7:7) Mawu we bi ná nɔ mi mami nɛ a kɛ jeha lafahi abɔ hyɛ blɔ kaa Mesia a, aloo Kristo ɔ nɛ a wo e he si ɔ maa ba. (Luka 3:15; 1 Pet. 1:10-12) Mwɔnɛ ɔ, wɔ hu wa ngɛ blɔ hyɛe kaa gbamihi nɛ kɔɔ Yehowa Matsɛ Yemi ɔ he ɔ maa ba mi. E be kɛe nɛ Yesu, nɛ ji Matsɛ Yemi ɔ nya Matsɛ ɔ ma kpɔ̃ Mawu sɔmɔli ngɛ je yaya nɛ ɔ mi. E ma kpata nimli yayamihi a hɛ mi nɛ e maa po nɔ́ nami tsuo se. (1 Yoh. 5:19) Enɛ ɔ he ɔ, e sa nɛ waa hyɛ blɔ kaa e be kɛe kulaa nɛ Yehowa ligbi ɔ maa ba, konɛ wa dla wa he kɛ to jamɛ a ligbi ɔ. w15 8/15 2:1, 2
Ye hɛ dɔ wawɛɛ ngɛ o we ɔ he.
Yehowa ha nɛ Israel bi ɔmɛ ma kpe he bo tsu. (2 Mose 25:8) Pee se ɔ, e ha nɛ a ma sɔlemi we. (1 Ma. 8:27, 29) Benɛ Mawu we bi kpale a se kɛ je nyɔguɛ yemi mi ngɛ Babilon kɛ ho a ma mi ya a, a kpeɔ daa ngɛ kpe hehi. (Mar. 6:2; Yoh. 18:20; Níts. 15:21) Kristofohi nɛ a hi si ngɛ kaseli ɔmɛ a be ɔ mi ɔ hu kpeɔ ngɛ nihi a wehi a mi. (Níts. 12:12; 1 Kor. 16:19) Mwɔnɛ ɔ, Yehowa we bi nɛ a ngɛ je kɛ wɛ ɔ kpeɔ ngɛ Matsɛ Yemi Asahi akpe nyɔngmahi abɔ a nɔ nɛ a kaseɔ Yehowa he ní, nɛ a jaa lɛ. Yesu je bumi nɛ mi kuɔ kpo kɛ ha Yehowa sɔlemi we ɔ ngɛ Yerusalem ɔ. Suɔmi nɛ Yesu ngɛ kɛ ha sɔlemi we ɔ ha nɛ e kaseli ɔmɛ kai munyu ko nɛ la polɔ ɔ tu ɔ. Jamɛ a munyu ɔ nɛ ngɛ mwɔnɛ ɔ ngmami ɔ mi ɔ nɛ. (La 69:9) A tsɛɛ sɔlemi we ɔ nɛ hi Yerusalem ɔ ke ‘Yehowa we,’ se wa be nyɛe ma tsɛ Matsɛ Yemi Asa amɛ ke Yehowa we. (2 Kron. 5:13; 33:4) Se e sa nɛ wa ná bumi nɛ mi kuɔ kɛ ha hehi nɛ wa jaa Mawu ngɛ ɔ. w15 7/15 4:1, 2
Nyɛ ha suɔmi nɛ pee kaa tade nɛ nyɛ wo.
Anɛ wa maa suɔ wa sibi nɛ waa kɛ a tɔmihi maa pa mɛ ngɛ Kristo Jeha Akpe Nɔ Yemi ɔ mi lo. Ke wa nyɛɔ nɛ waa kɛ nihi a tɔmihi paa mɛ nɛ waa kɛ mɛ hii si saminya amlɔ nɛ ɔ, e be yee ha wɔ kaa wa maa pee jã ngɛ je ehe ɔ mi. (Kol. 3:12, 13) Ngɛ je ehe ɔ mi ɔ, eko ɔ, pi be tsuaa be nɛ wa nine maa su níhi nɛ wa ngɛ hlae ɔ a nɔ, aloo eko ɔ, ja wa mlɛ loko wa nine maa su nɔ. E maa hia nɛ wa bua nɛ jɔ si himi saisaa nɛ wa ma ya je mi ɔ he. Ngɛ anɔkuale mi ɔ, suhi nɛ Yehowa ngɛ wɔ tsɔɔe amlɔ nɛ ɔ, jamɛ a su ɔmɛ nɔuu nɛ wa maa hia ngɛ je ehe ɔ mi. Enɛ ɔ he ɔ, ke wa nyɛɔ nɛ wa jeɔ su nɛ ɔmɛ kpo amlɔ nɛ ɔ, lɔ ɔ tsɔɔ kaa wa ngɛ nɔ mi mami kaa je ehe ɔ maa ba, nɛ wa ngɛ wa he dlae kɛ ha neneene wami nami. (Heb. 2:5; 11:1) Lɔ ɔ hu maa tsɔɔ kaa wa suɔ nitsɛnitsɛ kaa wa maa hi je ko nɛ nɔ fɛɛ nɔ buɔ Mawu tue ngɛ mi ɔ mi. w15 8/15 3:11, 12